Panasonic Lumix DMC-FZ50

Panasonic Lumix DMC-DZ50 היא מצלמה דיגיטלית דמוית SLR (נקראת גם "מצלמת גשר", "מצלמת סופר-זום" או "מצלמה קומפקטית") בעלת עדשה עם זום גבוה של לייקה קמרה, מתוצרת פנסוניק. המצלמה זכתה לביקורות חיוביות ונחשבת למצלמה מצוינת עם איכות תמונה טובה מאוד וצבעים חיים ועשירים. המצלמה החליפה את ה-Panasonic Lumix DMC-FZ30 ב-2006 והוחלפה ב-2010 על ידי ה-Panasonic Lumix DMC-FZ100 ומאוחר יותר על ידי ה-Panasonic Lumix DMC-FZ150. כיום ה-DMC-FZ50 כבר לא מיוצרת, אך עדיין ניתן לרכוש אותה בחנויות צילום שונות. המצלמה היא שדרוג של ה-Panasonic Lumix DMC-FZ30, וכוללת את ההבדלים הבאים: רזולוציה גבוהה יותר של תמונה עם חיישן CCD של 10.1 מגה-פיקסל. מעבד תמונה Venus Engine III (שאופייני באלגוריתם הפחתת הרעש שלו). מסך צפייה LCD מפרקי ברזולוציה 207k וגודל 2 אינץ'. תושבת עם מגעים (hot-shoe) לחיבור מבזק חיצוני, כולל TTL. המצלמה ידועה באופטיקה שלה, שהיא בעלת איכות טובה ביותר עם עדשת זום x12 של חברת האופטיקה הגרמנית לייקה קמרה, איכות התמונה הטובה שלה, מערכת ייצוב התמונה האופטית האפקטיבית שלה והנדסת האנוש המצוינת. ביקורות מקצועיות רבות שיבחו את איכות התמונה המצוינת שלה ברגישות 100 ISO, אך ברגישויות של 400 ISO ומעלה בעיית הרעש נעשית משמעותית, ניכרת גרעיניות בתמונה ואלגוריתם הפחתת הרעש "מורח" קצת את התמונה, בעיה זו לא קיימת כאשר מצלמים בפורמט Raw. המצלמה משתמשת בסוללות ליתיום. למצלמה אין כרטיס זיכרון פנימי; וכרטיס SD נדרש על מנת לשמור את התמונות שהיא מצלמת. המצלמה תומכת בכרטיסי SD מהירים עד גודל 2 ג'יגהבייט (GB) וכרטיסי SDHC בגודל של עד 16GB. הנדסת האנוש של המצלמה באה לדמות מצלמת רפלקס: שתי גלגלות שליטה במפתח הצמצם ובזמן החשיפה, מיקוד ידני (בנוסף לפוקוס אוטומטי ופוקוס מקרו), שליטה בזום באמצעות טבעת על העדשה ותושבת למבזק חיצוני (בנוסף למבזק פנימי כחלק אינטגרלי מהצלמה). היא אחת מהמצלמות הגדולות שאינן SLR שיוצרו, והיא ממוקמת בקצה העליון של שוק מצלמות הגשר. בנוסף, כולל המצלמה תפריט function לשינוי מהיר של פרמטרים חשובים בצילום, כגון: סוג ואיכות הקובץ, רזולוציה, ISO (רגישות), איזון ללבן, מדידת אור וקביעת נקודות מיקוד. המצלמה גם כוללת צילום מושהה (טיימר) עם השהייה של 2 או 10 שניות, וכן חיבור להפעלה באמצעות שלט רחוק. למצלמה יש מספר מצבי פעולה: צילום אוטומטי לחלוטין בו המצלמה קובעת את כל הפרטים. P - צילום אוטומטי בו רק החשיפה נקבעת אוטומטית. M - צילום ידני לחלוטין (שליטת ידנית בחשיפה ובשאר הפרמטרים). A - צילום חצי-אוטומטי עם עדיפות צמצם (הצמצם נקבע ידנית וזמן החשיפה אוטומטית). S - צילום חצי-אוטומטי עם עדיפות תריס (זמן החשיפה נקבע ידנית וצמצם אוטומטית). SCN - צילום סצנות בהתאם ל-12 תוכניות, כלומר הגדרות מוכנות מראש, כגון: פורטרט, ספורט, לילה, שלג וכו'. צילום עם העדפות מוגדרות משתמש. צילום סרטי וידאו. מצב צפייה בתמונות וסרטים שצולמו על ידי המצלמה ונמצאים בכרטיס. עדשת הלייקה של המצלמה היא עדשת זום בקוטר 55 מילימטר ובאורכי מוקד אפקטיביים של 35 מ"מ - 420 מ"מ, כלומר: זום אופטי של x12. אם מצלמים ברזולוציות קטנות יותר, הזום של העדשה גדל עד כ-x19.3 ברזולוציית תמונה של 3 מגה-פיקסל (זה נעשה על ידי crop של מרכז התמונה). אפשר לשנות את זום העדשה תוך כדי צילום, הן של סטילס והן של וידאו. מנגנון המיקוד והזום הוא פנימי, וההעדשה לא מתארכת אל מחוץ לגליל בו היא נמצאת. למצלמה יש מספר מצבי מיקוד: פוקוס אוטומטי (AF) - העדשה מתמקדת באופן אוטומטי על הנושא, כאשר ניתן לבחור 1, 3 או 9 נקודות פוקוס ברחבי הפריים. פוקוס אוטומטי מקרו (AF-MACRO) - פוקוס אוטומטי המותאם לצילום עצמים קרובים וקטנים. יכולת המקרו של המצלמה לא הכי טובה: המצלמה יכולה להתקרב לעצם ולהתמקד בו עד מרחק מינימלי של 5 ס"מ בזום של x1 ועד למרחק מינימלי של 2 מטר בזום של x12. כדי לפצות על מגבלה זאת, ניתן להתקין דיופטר על העדשה, כאשר הנפוץ שבהם הוא ה-8-דיופטר Raynox 250. פוקוס ידני (MF) - מיקוד ידני באמצעות טבעת פוקוס. על העדשה מותקנת טבעת הברגה בקוטר 55 מ"מ עליה ניתן להתקין מגוון פילטרים שונים, מתאמי עדשות ודיופטרים. מפתח הצמצם נע בין f/2.8 (הכי פתוח) ל-f/11 (הכי סגור), אף על פי שבזום גבוה המפתח הכי פתוח יורד ל-f/3.7. מהירויות התריס נעשים בין חשיפה ארוכה של 60 שניות עד לחשיפה הכי קצרה של 1/2000 שנייה (בצמצמים פתוחים, זה מוגבל לעד 1/1000 שנייה). המצלמה יכולה לשמור קבצים בפורמט JPEG באיכות גבוהה, בפורמט JPEG באיכות נמוכה (דחיסה גדולה יותר) ובפורמט Raw. המצלמה באה עם תוכנת Silkypix שיכולה לקרוא קובצי Raw ולהמירם לקובצי JPEG. למצלמה לוקח כ-3 שניות לכתוב קובץ Raw לכרטיס SD מהיר, שזה מבין הזמנים המהירים ביותר בקרב המצלמות שאינן SLR. המצלמה לא תומכת בפורמט TIFF כמו קודמתה. שם מלא: Panasonic Lumix DMC-FZ50 סוג: מצלמת גשר דמוית SLR עם זום גבוה חיישן: CCD בגודל 1/1.8 אינץ' רזולוציות תמונה: 10.1 מגה-פיקסל, 8, 5, 3, 2 פורמט תמונה (יחס בין גובה לרוחב): 4:3, 2:3 ו-16:9 פורמט תמונה (סוג קובץ): Raw,‏ JPEG באיכות גבוהה, JPEG באיכות נמוכה עדשה: לייקה 35-420 קבועה מפתח צמצם: f/2.8 עד f/11 מהירות תריס: 60 שניות עד 1/2000 שנייה. מדרגות חשיפה: 2+ עד 2- סטופים, בקפיצות של 1/3 סטופ (EV) מצבי חשיפה: אוטומטי, אוטומטי עם פיצויי חשיה, חצי-אוטומטי עדיפות צמצם, חצי-אוטומטי עדיפות תריס, ידני מצבי מדידה: ספוט, ממורכז, פריים נקודות פוקוס: ספוט 1, 3 או 9 צילום רציף: 3 תמונות בקצב 2 פריימים לשנייה טווח רגישות ISO: אוטומטי, 100, 200, 400, 800, 1600 עינית: מסך אלקטרוני, 0.44 אינץ', 235 אלף פיקסלים מסך אחורי: מפרקי 2 אינץ', 207 אלף פיקסלים זיכרון: כרטיס SD או SDHC חיצוני של עד 16GB משקל: 743 גרם מלא (כולל סוללה וכרטיס זיכרון) מדיה וקבצים בנושא Panasonic Lumix DMC-FZ50 בוויקישיתוף ביקורת על המצלמה באתר dpreview שוקי גלילי, סקירת וידאו: מצלמת Lumix DMC-FZ50, באתר ynet, 9 בפברואר 2007 כלומר, אורך מוקד אילו החיישן היה בגודל 35 מ"מ.